Kæmpe forventninger til lille Volkswagen-elbil

Volkswagen har endnu ikke sendt ID. Polo ud på de danske veje, men forventningerne til den lille elbil er allerede skruet usædvanligt højt op. Jyllands-Posten har tidligere beskrevet, hvordan Volkswagen Danmark “oplever en usædvanlig stor forhåndsinteresse for den kommende ID. Polo”. Så stor, at importøren ifølge avisen er blevet “blæst fuldstændig bagover”.

Og hos Volkswagen Danmark lægger man ikke skjul på, at ID. Polo kan blive en særdeles vigtig model. Thomas Hjortshøj, pressechef for Volkswagen Personbiler Danmark, siger til iNPUT, at han forventer, at ID. Polo i 2027 kan overhale ID.4 som den mest solgte ID-model herhjemme.

Det er ikke en lille melding. For ID.4 er i dag en af de helt store elbil-succeser i Danmark.

Skal overhale ID.4

Ved udgangen af april var der indregistreret knap 42.000 Volkswagen ID.4 på de danske veje. Det gør modellen til Danmarks næstmest solgte elbil – kun overgået af Tesla Model Y. Til sammenligning er der indregistreret knap 15.000 eksemplarer af Skoda Elroq, selv om den ellers har været danskernes yndlingsbil, siden den kom på markedet.

Når Volkswagen Danmark derfor siger, at ID. Polo kan sælge bedre end ID.4, er det med meget store forventninger i bagagerummet.

Ifølge Thomas Hjortshøj er potentialet enormt. Der kører i dag omkring 53.000 fossile Volkswagen Polo i Danmark, og på tværs af mærker er der omkring 750.000 mini- og mikrobiler på de danske veje. Det er præcis det marked, ID. Polo skal ramme.

Se videoen med vores første indtryk af ID. Polo.

En elbil til dem, der ikke vil have SUV

De seneste år har elbilmarkedet i høj grad været domineret af SUV’er og store familiebiler. ID.4, Tesla Model Y, Skoda Enyaq og senest Skoda Elroq har vist, at danskerne gerne køber elbil, når plads, rækkevidde og pris går op i en højere enhed. Men der mangler stadig de små, mere overskuelige elbiler, som kan erstatte de benzinbiler, mange danskere faktisk kører rundt i til hverdag.

Her kan ID. Polo ramme et hul i markedet. Den bliver mindre, billigere og mere byvenlig end ID.4 – men stadig med et kendt navn på bagklappen. Og netop Polo-navnet kan vise sig at være vigtigt. Hvor ID.3, ID.4 og ID.5 har skullet bygge nye modelnavne op fra bunden, kommer ID. Polo med årtiers genkendelighed.

For mange bilkøbere er Polo ikke en fremmed elbil. Det er en velkendt Volkswagen, der bare er blevet elektrisk.

ID.Cross kan blive den største rival

Volkswagen Danmark forventer dog ikke nødvendigvis, at ID. Polo står alene øverst på salgslisterne. Ifølge Thomas Hjortshøj kan den kommende ID.Cross blive den eneste ID-model, der måske sælger endnu bedre. Den bliver i praksis en elektrisk udgave af T-Cross – altså en lille SUV, som rammer direkte ned i danskernes aktuelle bilsmag.

Dermed får Volkswagen to meget forskellige bud på den billige elbil: ID. Polo til dem, der vil have en klassisk lille bil, og ID.Cross til dem, der vil have SUV-formen i mindre format. Begge kan blive vigtige, hvis Volkswagen skal fastholde sin stærke position i Danmark, når elbilsalget for alvor rykker ned i de lavere prisklasser.

Lille bil, stor betydning

ID. Polo bliver derfor mere end bare endnu en ny elbil fra Volkswagen. Den kan blive modellen, der gør elbilen relevant for en stor gruppe bilkøbere, som indtil nu har ventet på noget mindre og billigere end de store elektriske SUV’er. Ikke kun fordi den er elektrisk, men fordi den rammer noget, mange danskere allerede kender: den lille, praktiske Volkswagen til hverdagen.

Og hvis interessen allerede nu er så stor, som Volkswagen Danmark beskriver, kan ID. Polo meget vel blive en af de biler, der kommer til at definere elbilmarkedet i 2027.

Kæmpe forventninger til lille Volkswagen-elbil