Mød den nye VW ID. Cross – den elektriske udgave af T-Cross

Volkswagen har vist, hvordan en elektrisk T-Cross bør ser ud – og den får navnet ID. Cross. Den lille SUV er lige på trapperne til at blive en af mærkets vigtigste biler i Europa, hvor mange venter på en prisbillig elbil med lidt højde og masser af praktisk plads.

ID. Cross lander i samme klasse som T-Cross, men rummer mere, end man umiddelbart tror. Bagagerummet sluger 450 liter, der er ekstra gemmesteder under bagsædet og endda en lille frunk til kabler eller indkøbsposer. Interiøret er holdt lyst og loungeagtigt med varme farver og grønne detaljer, som skal få bilen til at føles mere som en dagligdagsoase end en traditionel SUV.

Under gulvet ligger Volkswagens nye MEB+ platform, og det betyder forbedret batteri og software. Motoren yder 211 hestekræfter og sender kræfterne til forhjulene – modsat de første ID.-modeller, der typisk trak bagi. Rækkevidden? Omkring 420 kilometer på en opladning. Og ja, der er tænkt på praktiske behov: ID. Cross må trække op til 1.200 kilo og er født med cykelholder på krogen.

VW’s elbilsstrategi rykker ned i de små klasser

ID. Cross er en del af Volkswagens store modoffensiv i de prisvenlige klasser. Sammen med ID.2, ID. GTI Concept og den kommende ID. Polo skal den give europæiske bilkøbere et billigere alternativ til de store ID.-modeller. Den endelige produktionsudgave af ID. Cross får verdenspremiere i 2026 – men denne konceptudgave, der vises frem på IAA Mobility i München, giver allerede nu et ret klart billede af, hvad vi kan forvente.

Volkswagen kalder sit nye designsprog for “Pure Positive” – og det ses på fronten, hvor lygterne er formet, så bilen ser ud til at smile. Designchefen lover en kombination af enkelhed, stabilitet og den velkendte VW-charme. Med andre ord: en lille SUV, der skal føles både sympatisk og tidløs.

Pris og tilgængelighed

VW har endnu ikke sat tal på, hvad ID. Cross kommer til at koste, men modellen skal placeres blandt mærkets billigste elbiler. Derfor kan du forvente en pris, der rammer under de større ID.-modeller – sandsynligvis tættere på ID.2 – der skal sælges for 25.000 euro – end på ID.4.

Her er de specifikationer, Volkswagen har delt på ID. Cross:

ID. CROSS konceptbil – tekniske data
Drivlinjeopbygning | MEB+, forhjulstræk
Motoreffekt | 155 kW / 211 HK
Rækkevidde | op til 420 km (WLTP)
Tophastighed | 175 km/t
Længde | 4.161 mm
Bredde | 1.839 mm
Højde | 1.588 mm
Akselafstand | 2.601 mm
Bagagekapacitet med fem personer om bord | 450 l + 38 l under bagsæde + 25 l frunk foran
Belastning på krog | 75 kg
Anhængervægt (maksimalt) | 1.200 kg (med bremser, 8 % stigning)
Hjuldimension | 235/40 R21

Mød den nye VW ID. Cross – den elektriske udgave af T-Cross